Meil möllavad põnnid iga ilmaga õues. Nad tegutsevad väljas sõltumata sellest, kas on kuiv, märg, soe, külm, tuuline, lumine või misiganes sealt taevast parasjagu alla tuleb. Kui külmal ajal on elu lihtne, siis ilmade soojemaks muutumisega muutub aktuaalsemaks ka teema, millised jalatsid lastele õue jalga panna.
Alates esimestest märjematest ja jahedamatest ilmadest sügisel kuni miinuskraadideni südatalvel kuni jahedate poriste ilmadeni kevadel kasutasid Kolmene ja Seitsmene Demari termokummikuid. Eelmise hooaja kergemad jalatsid on juba väikseks jäänud. Vahepeal ma midagi uut varunud pole ja nüüd on vaja jalanõude teemaga aktiivselt tegeleda.
Ideaal: paljajalujalatsid (barefoot)
Ideaalses maailmas oleks muidugi hea, kui ma saaksin lastele võimaldada maksimaalselt palju paljajalu liikumist. Kui on vaja jalad millegagi katta (külma, ohtude vms eest), siis tahaksin ma väga neile paljajalujalatsid valida. Neid on palju erinevaid variante ja on olemas ka paljajalujalatsi sõbralikud (barefoot friendly) jalatsid.
Head jalatsid on:
-Paindlikud. Sa peaksid olema võimeline painutama jalatsit C-kujuliseks (pildid on lisatud postituse lõppu) ning välja väänama nagu rätikut (ehk jalats ei peaks mitte ainult keskelt paindlik olema vaid mitme nurga alt).
-Kerged.
-Laia varvaste osaga. Varvastel on laste kasvades vaja liigutamiseks piisavalt ruumi. Varvaste osa peaks järgima jala kuju (ehk mitte keskelt piklik kolmnurgakujuline olema).
-Õhukesed, kuid läbistamiskindlad tallad. Varba ja kanna kõrguste vahe peaks olema sama. Lastel on vaja jalatseid, mis võimaldavad nende ajul ühendada keskkonnaga (läbi sadade tuhandete jalas olevate närvide) ja samal ajal kaitseb nende jalgu.
-Puudub toestus. Väldi nii palju kui võimalik paksude taldade ja jalavõlvi toestusega jalatseid. (Allikas: Paljajalujalatsid)
Teoorias olen tugev, aga praktilise poole pealt tekib kiirelt tõrge, sest barefoot või barefoot friendly jalatsite hinnad on päris krõbedad. Endale saan osta paljajalujalatsid pika kasutusajaga arvestades, sest minu jalg ju enam ei kasva. Igal aastal number-poolteist suuremaks kasvavate jalgadega lastega on lugu keerulisem.
Tossupaari hind on suurusjärgus 50-60 eurot. Laste talvesaabaste eest tuleks välja käia vähemalt 70-80 eurot. Kui ma mõtlen oma laste liikumisharjumuste peale, siis tean, et edasimüümise võimalusega ma arvestada ei saa. Olen üpris kindel, et mu lapsed trööpavad oma jalatsid lihtsalt nii ära. Ma ei taha iga kord väljas käies keelata ühes või teises kohas ronimist, müttamist, turnimist lihtsalt selle pärast, et äkki lähevad jalanõud katki või mustaks.
Süütunne, ema alatine kaaslane
Nii ma siis tunnen ennast ühest küljest süüdi, et ma ei pea laste keha arengu toetamist piisavalt tähtsaks, et sellele selliseid summasid kulutada. Teisest küljest aga koputab kaine mõistus ja ütleb, et üheks hooajaks ei ole kuidagimoodi mõistlik lastele mitut paari jalatseid sellise hinnaga osta.
Ja mitu paari on vajalik, kui ma tahan lapse jalale vaheldust pakkuda ja võimaldada õueminekut ka siis kui ühed jalatsid on näiteks märjad.
Mu lapsed ei tea veel barefoot jalatseid tahta, sest ma pole ise neid lastele tutvustanud. Nii ma siis sean ikka ja jälle sammud Rademari või Prismasse või Sportlandi vms ja vaatan, mis variandid on. Just praegu muide, aprilli teisel nädalal, on Rademaris lastele päris suur valik tosse päris mõistlike hindadega saadaval.
Kui ma paljajalujalatseid ei saa olude sunnil osta, siis püüan maksimaalselt eelpooltoodud põhimõtteid järgida – ninakuju, talla painduvus, jalatsi kergus jms. Kahjuks on variante vähe.
3.5-aastase tüdruku niiske muru ja kuiva ilma tossud
Esimesena sai omale uue jalatsipaari Kolmene – Girls Adidas AltaSport Red Night /Mystery Ruby /Super Pink, 27.95€ soodushinnaga. Minu jaoks on oluline, et lapsel oleks varvastel ruumi liikuda ja et varvaste osa oleks laiem kui tavalistel tossudel. Lisatingimus oli, et peavad olema sellised, mis hommikuses kasteses rohus kohe esimese asjana märjaks ei lähe.
Valikus oli õnneks enam-vähem üks paar ainult ja temaga läks lihtsalt. Neljapäeval olid need tal juba õues jalas ja tal tundus nendega päris hea olevat. Jalanõud said esimese päevaga juba päris poriseks.
Kuna jalatsid olid soodushinnaga, siis juhtus nii, et kliendikaart jäi ostuga registreerimata. Kui midagi peaks juhtumisi tossudega juhtuma – ei pea piisavalt kaua vastu, lagunevad ära vms, siis tuleks alles hoida ostutšekk. Kui ost on kliendikaardiga registreeritud, pole tšeki leidmine hiljem kuigi keeruline. Meil kipub nii juhtuma, et ostutšekke hoiame küll alles, aga sealt hiljem midagi asjalikku üles leida on suhteliselt lootusetu üritus.
Nii tuli mulle meelde nipp, et koos ostetud asjaga võib teha ostutšekist pildi ja nii on hiljem tšekinumber olemas ja ost tõendatav. Boonuseks on see, et endal püsib ka meeles, millised need asjad täpselt siis olid, mis selle kviitungiga kaasas käisid.
Miinuseks on see, et muude piltide seast võib olla seda keeruline üles leida. Selle jaoks on mul veel üks nipp 😀 tuleb pilt iseendale või kaasale e-maili peale saata ja juurde kirjutada mõned märksõnad, mille järgi seda hiljem otsida võiks.
Kuiva ilma jalatsiteks said valitud Catmandoo Denny roosat värvi mudel, soodushind 19.95 €. Käigu ja trööbaku palju süda lustib! Peaasi, et jalanõud iga päev ja igal ajal jalas poleks. Päris suveks on ootamas ühed prooviks ostetud Vivobarefoot Bay lahtised papud, soodushind 39€. Võib juhtuda, et suveks on need talle juba väikseks jäänud.
Seitmese niiske ja kuiva ilma tossud
Ka Seitsmene sai omale uued jalavarjud Rademarist. Ühed sellised laiema ninaosaga jalatsid märjema ilma jaoks – Adidas Altasport CF K – hind 27.95€. Teised jooksutossud päris kuiva ilma jaoks – Catmandoo Denny II – ka vist 27.95€. Mõlemad paarid on kerged ja poiss ütles, et nendega on mugav liikuda. Suurused olid mõlemal paaril 33.
Nii palju olen ma siis ka targemaks vahepeal siin saanud, et lapsele ei tule jalats pisut suurem osta mitte niiväga kasvuvaru pärast. Hoopis sellepärast tuleks selline valik teha, et siis saab lapsel jalg jalatsi sees liikuda ja rohkem nendest paljudest lihastest ja luudest saavad liikumisel kasutust.
Viisakad jalanõud on Seitsmesel juba pikemat aega ühed Superfit tennised. Tald on hästi painduv, ninaosa pole kõige hullem ja päris head kerged on.
Aastasele on jalatsid ees ootamas
Pisikesel põnnil on ühed mugavad ja mõnusad Superfit jalatsid. Mudeli kohta info puudub ja number on 20. Paljajalujalatsite tiitlile kindlasti ei pretendeeri, aga tald näiteks on oluliselt painduvam kui teistel alternatiividel, mis meil kodus olemas on. Põnnil on jalg hästi lai ja edaspidi me talle tavapoest suvalisi tosse ilmselt osta ei saa.
Ühed jalanõud on mul tegelikult põnnile veel varutud – Livie & Luca Sagan sneaker. Need on päkast laiemad ja samuti kas barefoot või barefoot friendly. Neil on küll selline pigem paksem tald, et päris esimesteks sammudeks ei soovitada. Hetkel on need talle suured nii et suve teises pooles, kui põnn juba jookseb, on hea kasutada.
Kummikuid mul talle pole, sest nii väiksel lapsel on kummikutes ebamugav kõndida. Kui kummiku vajadus tekib, vaatan kas teistest lastest on midagi alles jäänud või otsin midagi uut.
Aastase põnni jalatsitele püüan jooksvalt sooduspakkumistel ja teise ringi barefoot jalatsitel silma peal hoida, et saaks varakult parema hinnaga jalanõusid ette varuda. Olen üpris kindel, et talle õnnestub ühtteist ka kasutatult leida.
Paljajalujalats teisel ringil
Kui ma siin enne mainisin, et mina ei saa oma laste puhul arvestada jalanõude edasimüügi võimalusega, siis õnneks on üksjagu neid, kes vaikselt teise ringi turgu tekitavad (FB grupp). On inimesi, kellel on võimalik silm sooduskampaaniatel peal hoida ja tellivad väikse varuga. Kui siis jalatsid millegipärast õigel hetkel ikka ei sobi, saab need samuti pisut mõistlikuma hinnaga edasi müüa ilma suuremat kahju kannatamata.
On ka neid, kellel on võimalik lapsele mitu paari barefoot jalanõusid osta ja nii ei saa üks paar liiga ära trööbatud. Seega on võimalik neid kas edasi müüa või edasi pärandada järgmistele lastele. Kõige rohkem liigub praegu teise ringi barefoot või barefoot friendly jalanõusid just kõige pisematele jalgadele, alles esimesi samme tegevatele lastele.
Kasutatud paljajalujalats
Muidu üldiselt igasuguseid jalanõusid laste jala arengu mõttes kasutatult ei soovitata osta – eriti kui need on ikka väga pikalt kasutust leidnud. Jalatsite tald on kellegi teise jala järgi deformeerunud ja võib lapse arenevale jalale päris palju liiga teha.
Kui vaadata näiteks päevades või kuudes kui pikalt ühte jalatsit kanda saab, siis ei tundu ju eriti pikk aeg. Minu lapsed kannavad ühte numbrit ühe hooaja. Küll aga on suur vahe, kas lapsel on jalanõud iga päev üks tund või kaheksa tundi jalas.
Kuna paljajalujalatsid on tihti õhukese tallaga, ilma paksu polstri ja pehmendusteta ja ilma toestusteta, siis tundub mulle, et kasutatud jalats on omadustelt oluliselt lähedasem kasutamata jalatsile. Nii ei ole jalanõud ühele või teisele poole ära vajunud või madalaks vajunud võlvitoestusega. Jalg peab nii uues kui kasutatud jalatsis ühtmoodi ise tööd tegema.
Ootan väga aega, kui paljajalujalatseid Eesti poodides saab käega katsuma ja lastega koos proovima minna. Et tekiks suurem ja laiem seltskond, kes neid ostavad, müüvad ja vahetavad. Et oleks võimalik lastele ühel hetkel jalgade arenguks oluliselt paremaid võimalusi pakkuda kui need kitsaste ninadega ja varbaid pigistavad jalatsid pakuvad.
Lisalugemist
Enamjaolt on paljajalujalatsite kohta informatsiooni rohkelt saadaval ingliskeelsena.
Vaikselt jõudumööda on üks kogu perega paljajalujalatseid kasutav ema hakanud koostama paljajalujalatsite kohta info kogumist siia: paljajalujalatsid.wordpress.com
Küsimusi erinevate jalatsite kohta, tagasisidet kasutajatelt ja mõtteid vahetada saab FB grupis “Barefoot jalatsid”
Ingliskeelse materjali osas võib algust teha näiteks biomehaanik* Katy Bowman lehel ringi vaadates: www.nutritiousmovement.com/shoes-the-list/
Veel üks ülevaatlik artikkel koos viidetega teadusartiklitele: Studies Show Shoes are Harmful-Going Barefoot is Best for Kids
* bio|mehaanika – õpetus elusolendite, eriti inimese liikumisnähtustest ning neid põhjustavatest jõududest (eesti keele seletav sõnaraamat)
+++++++
Milliseid põhimõtteid lastele ja endale jalanõusid valides järgid? Kas oled kunagi ise või lastel paljajalujalatseid katsetada saanud? Kuidas vahe tundus?